Toeris kom op swanger verpleegster se lyk af | Netwerk24
Toeris kom op swanger verpleegster se lyk af
Deur Sesona Ngqakamba, News24 12 September 2018 07:57
'n Toeris wat voëls in 'n natuurreservaat wou afneem, het op die lyk van 'n 31-jarige swanger verpleegster afgekom wat in 'n sloot in die Oribi-kloof naby Port Shepstone gelê het.
Die toeris van Johannesburg het verlede Vrydag op die lyk van Nelisa Cele afgekom.
Cele, wat ses maande swanger was, het as verpleegster by die Gamalakhe-gemeenskapsgesondheidsentrum gewerk. 'n Moorddossier is aangelê.
Volgens die departement van gesondheid in die provinsie het Cele verlede Woensdag spoorloos verdwyn toe sy van diens af is om 'n nuwe voertuig in ontvangs te neem.
Sibongiseni Dhlomo, LUR vir gesondheid in KwaZulu-Natal, het sy innige medelye met Cele se familie betuig. "Daar is geen plek vir sulke brutale dade in ons samelewing nie," het Dhlomo gesê. Hy het enigiemand wat meer lig kan werp op die moord versoek om so gou as moontlik met die polisie in verbinding te tree.